Unisa-vraestelle wéér gelek | Maroela Media
Unisa-vraestelle wéér gelek
Unisa (Foto: Gauteng-toerisme)
Studente aan Unisa is boos nadat 'n reeks vraestelle wéér enkele dae voor die eindeksamen gelek en te koop aangebied is. Verskeie studente het by Maroela Media gekla dat hulle die afgelope weke WhatsApp-boodskappe ontvang het waarin die vraestel wat hulle tydens die November-eksamen skryf, te koop aangebied word. In dié boodskappe, wat Maroela Media ook onder oë gehad het, is vraestelle vir die ekonomie-, finansiële rekeningkunde- en belastingeksamen geadverteer. Studente kan die vraestel sonder antwoorde vir R1 200 aanskaf en moet 'n skamele R300 meer opdok as hulle die antwoorde op die vrae óók wil hê.
"Die vraestel verwys na die presiese vraestel wat jy gaan skryf. Dit is hoogs vertroulik en as jy dit nie as vertoulik hanteer nie, is die gevolge vanselfsprekend," lui die boodskap wat aan studente gestuur is. So ver Maroela Media kon vasstel, word die boodskap gestuur aan alle studente wat vir die bepaalde vak geregistreer is. Luidens die boodskap sal studente die vraestel dieselfde dag ontvang as waarop die vak geskryf word en word die inhoud per WhatsApp gestuur.
Verskeie vraestelle is ook tydens die Junie-eksamen gelek en per WhatsApp te koop aangebied aan studente wat die vak moes skryf. Toe dit op die lappe kom, is eksamenuitslae nietig verklaar en studente moes die vak oorskryf.
"As ons hierdie vakke moet oorskryf, sal dit die derde keer wees wat van my medestudente 'n eksamen moet oorskryf omdat die vraestel gelek is. Unisa is 'n sirkus," sê 'n derdejaar BCom (Rekeningkunde)-student aan Unisa. Sy wou nie haar naam noem nie uit vrees vir viktimisasie. Sy sê studente ontvang foto's van die vraestel via WhatsApp sodra hulle betaal. "Iemand kry dus fisiese toegang tot die vraestelle om dit te kan afneem. Dit ontstel my ontsettend, aangesien ek baie tyd en harde werk insit om te studeer vir die eksamen, terwyl ander studente bloot die vrae -en antwoordstel memoriseer."
Nog 'n student wat Maandag ekonomie geskryf het, sê hy het 'n paar dae gelede 'n WhatsApp ontvang wat die vraestel te koop aanbied. "Ek weet nog nie of ons die vraestel sal moet oorskryf nie. As Unisa internasionale akkreditasie verloor omdat vraestelle gedurig uitlek, gaan baie mense hul geld en tyd gemors het," sê die student, wat ook op voorwaarde van anonimiteit met Maroela Media gesels het.
Maroela Media wag nog vir Unisa se terugvoer.
Die wêreld in foto's – 11 November 2019
Veewagter gevonnis vir moord op werkgewer
Soos verlede jaar, en al die jare voor dit, het ek weer lekker geld in my bank rekening. R1500 aan 250 leerlinge is R375000 vir Xmas!!
Dis dikwels ook 'n bedrogspul. Ek het al met studente gepraat wat vraestelle gekoop het en toe was dit bloot 'n ou vraestel en nie die een wat geskryf word nie. Dis baie maklik om bloot 'n "fake" vraestel aan studente te verkoop – en dis duidelik dat dit soms gebeur. Twv geloofwaardigheid word die vraestelle dan in elk geval oorgeskryf.